Geen bewyse dat OB se wag vergiftig is, sê polisieOpenbare beskermer, Busisiwe Mkhwebane, spreek die media toe. Sy word bygestaan deur haar adjunk, Kevin Malunga. (Foto: ANA) Die openbare beskermer, Busisiwe Mkhwebane, se bewerings dat een van haar lyfwagte glo te midde van haar ondersoek na bewerings van misbruik van staatsmag en korrupsie skynbaar vergiftig is, is nié waar nie, het die polisie Saterdag gesê. Mkwebane het Vrydag tydens ’n mediakonferensie waarin sy verdoemende bevindinge teen Pravin Gordhan, minister van openbare ondernemings, gemaak het, genoem dat daar vroeër vanjaar gepoog is om ’n lid van haar sekuriteitspan te vergiftig. “Ja, daar was inligting wat ek ontvang het … [van] ŉ poging om my te vergiftig. Een van my lyfwagte is vergiftig. Daar is gepeuter aan eiendom, maar ek sal nie daaroor uitbrei nie. Maar, inderdaad, daar was verskeie gevalle,” het die openbare beskermer aan joernaliste gesê. “Ek is die eiendom van die staat. Ek verwag dat die regering my sal beskerm,” het Mkwebane gesê. Volgens brig. Vishnu Naidoo, woordvoerder van die polisie, is dit egter nie die geval dat daar gepoog is om haar lyfwag te vergiftig nie. Naidoo het in ’n verklaring gesê hoewel die polisie dié bewerings in ŉ ernstige lig beskou, daar tot dusver geen bewyse is dat die lyfwag vergiftig is nie. Luidens die verklaring is geen aanklagte van gepoogde vergiftiging ooit by die polisie aanhangig gemaak nie. “Inteendeel, die eerste keer wat só ŉ bewering aan die lig gekom het, was toe die openbare beskermer in die media aangehaal is.” Volgens Naidoo het die polisie dadelik ná die mediakonferensie die betrokke lyfwag gekontak waarna daar bevind is dat die lyfwag wel pyne op sy maag ervaar het. Die lyfwag het by ŉ dokter gaan aanklop waarna die aanvanklike prognose ŉ maagvirus was of dat hy iets slegs geëet het. Die lyfwag het daarna ŉ hospitaal besoek vir verdere toetse hoewel hy nooit opgeneem is nie. “Dié toetse het ook bevestig dat dit niks meer as ŉ maagvirus is nie of moontlik kos wat nie met sy stelsel akkordeer het nie,” lui die verklaring. Naidoo het gesê die polisie stel wel steeds ondersoek in en het die mediese verslag asook ŉ verslag van die betrokke lyfwag aangevra.